2018. gada 28. augustā Noteikumi Nr. 548

Rīgā (prot. Nr. 40 10. §)

**Otrreizējo izejvielu uzskaites kārtība**

Izdoti saskaņā ar

Atkritumu apsaimniekošanas likuma

4. panta ceturto daļu

1. Noteikumi nosaka kārtību, kādā atkritumu apsaimniekotājs nodrošina no atkritumiem saražotu otrreizējo izejvielu uzskaiti.

2. Atkritumu apsaimniekotājs, kurš ražo otrreizējās izejvielas (turpmāk – apsaimniekotājs), ar saražotajām un realizētajām otrreizējām izejvielām veiktās darbības papīra formā vai elektroniski reģistrē otrreizējo izejvielu uzglabāšanas un realizācijas uzskaites žurnālā (pielikums) (turpmāk – žurnāls). Ierakstus žurnālā veic par visām apsaimniekotāja saražotajām un realizētajām otrreizējām izejvielām.

3. Ierakstu žurnālā veic:

3.1. novietojot saražotās otrreizējās izejvielas uzglabāšanai pirms to realizācijas;

3.2. realizējot otrreizējās izejvielas.

4. Apsaimniekotājs saskaņā ar normatīvajiem aktiem par elektroniskiem dokumentiem elektroniski sagatavo žurnāla izrakstu ar visiem iepriekšējā ceturksnī veiktajiem ierakstiem un līdz kārtējā gada 20. janvārim, 20. aprīlim, 20. jūlijam un 20. oktobrim nosūta to uz Valsts vides dienesta oficiālo elektroniskā pasta adresi.

5. Ja, veicot otrreizējo izejvielu pārrobežu sūtījumus, kompetentās nosūtīšanas iestādes un galamērķa iestādes nevar vienoties par otrreizējo izejvielu pārrobežu sūtījuma klasifikāciju, piemēro Eiropas Parlamenta un Padomes 2006. gada 14. jūnija Regulas (EK) Nr. 1013/2006 par atkritumu sūtījumiem 28. pantā minētos nosacījumus.

6. Apsaimniekotājs triju mēnešu laikā pēc šo noteikumu spēkā stāšanās dienas veic to otrreizējo izejvielu inventarizāciju, kuras saražotas pirms šo noteikumu spēkā stāšanās dienas un nav realizētas inventarizācijas veikšanas brīdī, un sastāda aktu par inventarizācijas rezultātiem. Aktā iekļauj informāciju par inventarizācijas datumu, otrreizējo izejvielu saražošanas datumu, otrreizējo izejvielu veidu, apjomu un identifikācijas numuru. Aktu sastāda elektroniski saskaņā ar normatīvajiem aktiem par elektroniskiem dokumentiem un 10 darbdienu laikā nosūta uz Valsts vides dienesta oficiālo elektroniskā pasta adresi.

7. Otrreizējās izejvielas, kuras netiek realizētas gada laikā kopš inventarizācijas veikšanas dienas, uzskata par atkritumiem un atbilstoši apsaimnieko.

8. Šo noteikumu 3. un 6. punktā minēto informāciju apsaimniekotājs glabā trīs gadus un 10 darbdienu laikā pēc pieprasījuma saņemšanas sniedz kompetentajām institūcijām atkritumu apsaimniekošanas jomā.

Ministru prezidents Māris Kučinskis

Vides aizsardzības un

reģionālās attīstības ministrs Kaspars Gerhards